ନୂଆଦିଲ୍ଲୀଃ ଦେଶରେ ମହାମାରୀ 'କରୋନା' ଭୂତାଣୁକୁ ନେଇ ସୃଷ୍ଟି ହୋଇଥିବା ପରିସ୍ଥିତି ସମ୍ପର୍କରେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ଦେଶବାସୀଙ୍କୁ ସମ୍ବୋଧିତ କରିଛନ୍ତି। ଏହି ଅବସରରେ ପ୍ରଧାନମନ୍ତ୍ରୀ ଆସନ୍ତା ୨୨ ତାରିଖରେ ଦେଶରେ 'ଜନତା କର୍ଫ୍ୟୁ' ପାଳନ କରିବାକୁ ଅନୁରୋଧ କରିଛନ୍ତି। ଜନତା କର୍ଫ୍ୟୁ ହେଉଛି ଜନତାଙ୍କ ପାଇଁ ଜନତାଙ୍କ ଦ୍ବାରା ନିଜ ଉପରେ ଲଗାଯାଇଥିବା କର୍ଫ୍ୟୁ। ଏହି ଦିନ ଦେଶବାସୀ ସକାଳ ୭ଟାରୁ ରାତି ୯ଟା ଯାଏ ଘରେ ରହିବେ। କେବଳ ଗୁରୁତ୍ବପୂର୍ଣ୍ଣ କାର୍ଯ୍ୟରେ ଜଡ଼ିତ ଲୋକମାନେ ବାହାରକୁ ବାହାରି ପାରିବେ। କରୋନା ଭୂତାଣୁର ମୁକାବିଲା ପାଇଁ ସମସ୍ତ ଦେଶବାସୀ ଏହାକୁ ପାଳନ କରିବାକୁ ପ୍ରଧାନମନ୍ତ୍ରୀ ନିବେଦନ କରିଛନ୍ତି।
ଗୁରୁବାର ରାତି ୮ଟାରେ ପ୍ରଧାନମନ୍ତ୍ରୀ ମୋଦୀ ନିଜ ସମ୍ବୋଧନରେ କହିଛନ୍ତି, କରୋନା ଭୂତାଣୁର ପ୍ରକୋପ ଇତିହାସର ପ୍ରଥମ ଏବଂ ଦ୍ବିତୀୟ ବିଶ୍ବଯୁଦ୍ଧଠାରୁ ଭୟଙ୍କର। ତେଣୁ କରୋନାର ମୁକାବିଲା ପାଇଁ ଆପଣମାନଙ୍କଠାରୁ ମୋତେ ଆଗକୁ ଆସୁଥିବା କିଛି ସମୟ ଦରକାର। ବିଜ୍ଞାନ କରୋନାର ମୁକାବିଲା ପାଇଁ କୌଣସି ଔଷଧ ପ୍ରସ୍ତୁତ କରିପାରି ନାହିଁ କି କୌଣସି ଭ୍ୟାକ୍ସିନ ତିଆରି ହୋଇନାହିଁ। ତେଣୁ ଏହାକୁ ନେଇ ଚିନ୍ତା କରିବା ସ୍ବାଭାବିକ। ଯେଉଁ ଦେଶରେ କରୋନାର ପ୍ରଭାବ ଅଧିକ ଦେଖିବାକୁ ମିଳିଛି ସେଠାରେ ଅଧ୍ୟୟନରୁ ଏକ ନୂଆ ତଥ୍ୟ ମିଳିଛି। ଏହି ଦେଶରେ କରୋନାରେ ସଂକ୍ରମିତ ଲୋକଙ୍କ ସଂଖ୍ୟା ବହୁ ଦ୍ରୁତଗତିରେ ବଢ଼ିଛି। ଭାରତ ସରକାର ଏହି ଟ୍ରାକ୍ ରେକର୍ଡ ଉପରେ ସମ୍ପୂର୍ଣ୍ଣ ନଜର ରଖିଛନ୍ତି। ତେବେ କିଛି ଦେଶ ଏଭଳି ରହିଛନ୍ତି ଯେଉଁମାନେ ଉପଯୁକ୍ତ ନିଷ୍ପତ୍ତି ନେଇଛନ୍ତି ଏବଂ ନିଜ ଦେଶରେ ଲୋକମାନଙ୍କୁ ଅଧିକରୁ ଅଧିକ ଆଇସୋଲେଟ କରି ସ୍ଥିତିକୁ ସମ୍ଭାଳିଛନ୍ତି। ସେଥିରେ ନାଗରିକଙ୍କ ଭୂମିକା ବହୁତ ଗୁରୁତ୍ବପୂର୍ଣ୍ଣ। ଭାରତ ଭଳି ୧୩୦ କୋଟି ଜନସଂଖ୍ୟାର ଦେଶ ଉପରେ କରୋନାର ଏହି ସଙ୍କଟ ସାମାନ୍ୟ କଥା ନୁହେଁ। ଯେତେବେ ଳେ ବଡ଼ ବଡ଼ ଏବଂ ବିକଶିତ ଦେଶରେ ଏହାର ପ୍ରଭାବ ଦେଖୁଛୁ, ସେତେବେଳେ ଭାରତ ଉପରେ ଏହାର କୌଣସି ପ୍ରଭାବ ପଡ଼ିବ ନାହିଁ ବୋଲି ଭାବିବା ଭୁଲ। ଏହାର ମୁକାବିଲା ପାଇଁ ୨ଟି କଥା ଜରୁରୀ। ପ୍ରଥମଟି ହେଉଛି ସଙ୍କଳ୍ପ ଏବଂ ୨ୟଟି ସଂଯମତା।
